សមាគម​កាត់ដេរ​ស្នើ​ឲ្យ​សហភាព​អឺរ៉ុប​ផ្តល់​ឋានៈ​អនុគ្រោះ​ពន្ធ EBA ឲ្យ​កម្ពុជា​វិញ
សមាគម​រោងចក្រ​កាត់ដេរ​នៅ​កម្ពុជា បាន​សង្កត់​ធ្ងន់​ថា ការ​ដក​ផ្នែក​ខ្លះ​នៃ​ឋានៈ​អនុគ្រោះ​ពន្ធ EBA នេះ ​នឹង​«ធ្វើ​ឲ្យ​បាត់បង់​ការងារ និង​នាំ​ឲ្យ​មាន​ភាព​ក្រីក្រ‍»។ វិស័យ​កាត់ដេរ​នៅ​កម្ពុជា បាន​ផ្តល់​ឱកាស​ការងារ​ដល់​ពលរដ្ឋ​កម្ពុជា​ជិត ១លាន​នាក់ ដែល​ភាគ​ច្រើន​ជា​ស្ត្រី។
វ៉ាស៊ីនតោន — មួយសប្តាហ៍បន្ទាប់ពីគណៈកម្មការអឺរ៉ុបបានសម្រេចព្យួរផ្នែកខ្លះនៃឋានៈអនុគ្រោះពន្ធ «គ្រប់មុខទំនិញលើកលែងសព្វាវុធ » ឬហៅថា “Everything But Arms” (EBA) សមាគមរោងចក្រកាត់ដេរនៅកម្ពុជា (GMAC) បានស្នើសុំឲ្យសមាជិកសភាអឺរ៉ុប «ផ្តល់អត្ថប្រយោជន៍ EBA ដូចដើមវិញ » ដល់កម្ពុជា។ ដែលវីអូអេទទួលបាននៅថ្ងៃពុធ។ នៅក្នុងសេចក្តីប្រកាសព័ត៌មានចុះថ្ងៃទី ១៧ ខែកុម្ភៈ សមាគមរោងចក្រកាត់ដេរនៅកម្ពុជា ដែលតំណាងឲ្យរោងចក្រសម្លៀកបំពាក់ ស្បែកជើង និងផលិតផលធ្វើដំណើរជាង ៥៨០ រោងចក្រ បានលើកឡើងថា៖ «សមាគមសូមជំរុញសហភាពអឺរ៉ុបផ្តល់អត្ថប្រយោជន៍ EBA ដូចដើមវិញ សម្រាប់វិស័យរបស់យើងដើម្បីបុព្វហេតុនៃការអភិវឌ្ឍប្រកបដោយចីរភាព និងប្រជាជនកម្ពុជារាប់សែននាក់ ដែលបានទទួលអត្ថប្រយោជន៍ពីកម្មវិធី EBA ដើម្បីចាកចេញពីភាពក្រីក្រ លើកកម្ពស់សិទ្ធិរបស់ពួកគេនៅកន្លែងការងារ និងផ្គត់ផ្គង់គ្រួសាររបស់ពួកគេ»។ ការសម្រេចព្យួរបណ្តោះអាសន្នកើតឡើង បន្ទាប់ពីមានការរំលោភសិទ្ធិមនុស្សធ្ងន់ធ្ងរ និងជាប្រព័ន្ធនៅកម្ពុជា។ សមាគមរោងចក្រកាត់ដេរនៅកម្ពុជា បានសង្កត់ធ្ងន់ថា ការដកផ្នែកខ្លះនៃឋានៈអនុគ្រោះពន្ធ EBA នេះ នឹង«ធ្វើឲ្យបាត់បង់ការងារ និងនាំឲ្យមានភាពក្រីក្រ »។ វិស័យកាត់ដេរនៅកម្ពុជា បានផ្តល់ឱកាសការងារដល់ពលរដ្ឋកម្ពុជាជិត ១លាននាក់ ដែលភាគច្រើនជាស្ត្រី។ សមាគមនេះក៏បានបញ្ជាក់គោលជំហរគាំទ្ររបស់ខ្លួនលើសហភាពអឺរ៉ុប ក្នុងការកែលម្អគោលនយោបាយសិទ្ធិមនុស្សនៅកម្ពុជា ក៏ប៉ុន្តែបានសង្កត់ធ្ងន់ថា ការព្យួរផ្នែកខ្លះនៃឋានៈអនុគ្រោះពន្ធ EBA ដល់កម្ពុជា «មិនមែនជាវិធីដែលត្រូវបន្តទៅមុខនោះទេ‍»។ ការព្យួរនេះនឹងប៉ះពាល់ផលិតផលស្បែកជើង និងសម្លៀកបំពាក់មួយចំនួន។ ហើយទំនិញសម្រាប់ធ្វើដំណើរ និងស្ករត្រូវបានសម្រេចព្យួរទាំងស្រុង ក្នុងទំហំទឹកប្រាក់ប្រមាណ ១១០០លានដុល្លារជារៀងរាល់ឆ្នាំ។ ប្រសិនបើគ្មានការជំទាស់ពីសភាអឺរ៉ុប និងក្រុមប្រឹក្សានៅពេលខាងមុខ ការព្យួរនេះនឹងចូលជាធរមាននៅថ្ងៃទី១២ ខែសីហា ឆ្នាំ២០២០៕